Dlamini-Zuma sê oor verkiesingsdatumDr. Nkosazana Dlamini-Zuma (Foto: Departments: Cooperative Governance and Traditional Affairs, Facebook) Dr. Nkosazana Dlamini-Zuma, minister van samewerkende regering en tradisionele sake, het Dinsdagmiddag in ŉ mediakonferensie gesê die datum vir die munisipale verkiesing is voorlopig 27 Oktober. Dit is hangende die uitspraak van die Konstitusionele Hof nadat die Onafhanklike Verkiesingskommissie (OVK) hom tot dié hof gewend het met ŉ aansoek dat die verkiesing uitgestel word. Dlamini-Zuma moet vandeesweek ŉ datum vir die verkiesing in die Staatskoerant afkondig sodat die OVK die hof kan nader. Sy sê dit is haar grondwetlike plig as minister om die datum vroegtydig af te kondig. Voormalige adjunkhoofregter Dikgang Moseneke het twee weke gelede voorgestel dat die verkiesing tot volgende jaar uitgestel moet word weens die Covid-19-pandemie. Moseneke het namens die Onafhanklike Verkiesingskommissie (OVK) ŉ ondersoek gelei om te bepaal of die komende plaaslikeregeringsverkiesing te midde van die Covid-19-pandemie vry en regverdig in Oktober kan voortgaan. Moseneke het ŉ verslag wat die bevindinge van dié ondersoek saamvat, aan die OVK oorhandig. Moseneke het gesê indien die verkiesing vanjaar in Oktober voortgaan, sal dit nie vry en regverdig wees nie. Hy het daarop gewys dat daar nog te veel gevare verbonde is aan die aanbied van byeenkomste wat groot getalle mense byeenbring. Die risiko van die verspreiding van Covid-19 sal teen Oktober ook nog te hoog wees. Hy het in die verslag aangedui dat die verkiesing tot nie later nie as Februarie volgende jaar uitgestel moet word. Die OVK het ná bestudering van die verslag aangedui hy gaan hom tot die Konstitusionele Hof wend met ŉ aansoek dat die verkiesing buite die grondwetlik voorgeskrewe bepalings plaasvind. Ingevolge artikel 159 van die Grondwet moet ŉ verkiesing elke vyf jaar gehou word. ŉ Verkiesing moet ook gehou word binne 90 dae van die verstryking van munisipale rade se ampstermyn. ŉ Regspan wat gekonsulteer is, het gesê Dlamini-Zuma is as minister nie by magte om die verkiesing uit te stel tot 90 dae van die verstryking van munisipale rade se ampstermyn nie. Die minister sê indien die hof die uitstel goedkeur, sal sy daaraan gehoor gee. “Indien die uitstel toegestaan word, sal die huidige munisipale rade bly funksioneer totdat die nuwe rade aangewys is,” het Dlamini-Zuma gesê.